《西征赠屠巡察》
明代·黄衷

殿俗钦文雅，观风赞老成。贤流希品第，圣主寄聪明。

岳动神羊触，天空振鹭清。识超时摘伏，权重即专征。

令肃貔貅队，威扬虎豹旌。片言驱海立，独武蹴山平。

袖里长孺疏，胸中小范兵。丹青储将相，裘冶旧公卿。

露檄频飞骑，京封尽戮鲸。愿将吉甫颂，翻入凯歌声。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。